‘આમ સારાં, પણ પોતાનું ચલણ જારી રહે એટલે સલાહસૂચન કર્યા કરે. રસોઈ કરવી ગમે નહીં ને આવડેય નહીં. પણ રાઈની જેમ તડતડ કરવા જોઈએ. હું રસોઈ કરવાનું ચાલુ કરું એટલે એય ચાલુ થઈ જાય – ‘વહુ, દૂધીના શાકમાં રાઈ મૂકજે. બટાટા બહુ બાફી ન નાખતી. તૂરિયાના શાકમાં તેલપાણીનો રસો રાખવો પડે. ભીંડાના શાકમાં પાણી ન નાખતી.’ હું સાંભળું બધું અને કરું ઊંધું. ભીંડાના શાકમાં લોટો એક પાણી નાંખું. કૂકર થાકી જાય એટલી સીટીઓ મરાવીને બટાકા ઓળખાય નહીં એવા કરી નાંખું. આટલી જ કાળજી રાખું. મારી બી ફરજ તો ખરીને, કાળજી રાખવાની ?